Misráðnar umbætur - Opið bréf til borgarstjóra Grasrót kennara skrifar 21. nóvember 2016 06:30 Opið bréf til Dags B. Eggertssonar , Reykjavík , 20. nóvember 2016 Ágæti Dagur . Í vikupósti þínum þann 18. nóvember víkur þú máli þínu að ástandinu í grunnskólunum enda ekki auðvelt að komast hjá því eftir atburði liðinnar viku . Við fögnum því að þér sé ljóst hversu alvarleg staðan er , en jafnframt vekja eftirfarandi orð þín okkur nokkrar áhyggjur : „ Ég legg áherslu á að nýr samningur verði liður í heildstæðri umbótaáætlun sem mótuð verði í samstarfi við kennara og annað fagfólk skólasamfélagsins , auk þess að bæta kjörin . “ Okkur langar að benda þér á að það er ekki hluti af kjörum kennara eða samningum þeirra að vinna að „ heildstæðri umbótaáætlun “ fyrir skólana . Ein af ástæðunum fyrir því að staðan er komin í þann hnút sem raun ber vitni er að allt of oft hafa svokallaðar umbætur og / eða skipulagsbreytingar í skólunum verið fléttaðar saman við kjör kennara . Oftar en ekki hafa þessar skipulagsbreytingar verið illa hugsaðar og misráðnar , auk þess sem upptök þeirra virðast oftast liggja hjá samninganefnd sveitarfélaganna , en í gegnum tíðina hefur það virst aðaláhersla nefndarinnar þegar störf kennara og kjör eru annars vegar að troða skólastarfinu í Excel-skjalið sitt og láta kennara svo í raun greiða fyrir umbæturnar með meiri vinnu og smánarlegum launahækkunum sem oftast eru keyptar dýru verði af okkur kennurum sjálfum . Það að blanda „ heildstæðri umbótaáætlun “ inn í þær viðræður sem nú eru í gangi er í besta falli misráðið og mjög líklega það sem mun koma í veg fyrir að samningar náist , ef áherslur samninganefndar sveitarfélaga liggja þar , enn eina ferðina . Öll börn eiga rétt á sömu menntun óháð efnahag og öðrum aðstæðum foreldra sinna , við getum öll verið sammála um það . En það er mikill munur á því hvort öll börn eigi rétt á „ góðri menntun “ eða hvort alltaf eigi að miða við lægsta samnefnara þannig að enginn fái það sem er gott . Þið sem berið ábyrgð á skólunum verðið að átta ykkur á því að kennarar ætla ekki lengur að bera bæði ábyrgðina og kostnaðinn af því að dæmið gangi upp . Við munum aldrei aftur samþykkja breytingar á samningum sem eru gerðar í því skyni að þið fáið sem mest fyrir sem minnst eða jafnvel allt fyrir ekkert . Sá tími er endanlega liðinn . Kennarar hafa sýnt mikið langlundargeð en núna er það á þrotum . Við vitum ekki hvað er að gerast hjá samninganefndunum en innlegg þitt um „ heildstæða umbótaáætlun “ er ekki til að vekja hjá okkur bjartsýni . Ef skólastarf á ekki að hrynja á næstu – ja , vikum í sumum tilfellum , þarf einfaldan samning sem felur í sér ríflegar launahækkanir án þess að kennarar láti neitt í staðinn fyrir þær . Þú ert einn af þeim sem bera ábyrgð á því að það gerist . Enn er hugsanlega hægt að bæta þann skaða sem þegar er skeður en eftir þessa lotu er ekki víst að það verði lengur hægt .